KLASA: 034-06/24-01/5

URBROJ: 711-02-01/05-2024-04

Zagreb, 2. veljače 2024.

**GRAD GOSPIĆ**

**Gradski upravni odjel za poslove**

**Gradonačelnika i Gradskog vijeća**

**Predmet: očitovanje na zahtjev Grada Gospića, Gradskog upravnog odjela za poslove**

**Gradonačelnika i Gradskog vijeća**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 24. siječnja 2024. zaprimilo je zahtjev za očitovanjem koji je podnio Grad Gospić, Gradski upravni odjel za poslove Gradonačelnika i Gradskog vijeća.

Uz podnesenom zahtjevu podnositelj je zatražio očitovanje može li ravnatelj županijske uprave za ceste kao obveznik primjene Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI) biti član gradskog povjerenstva/komisije koju imenuje gradonačelnik, tj. smatra li se članstvo u povjerenstvu/komisiji obnašanjem druge javne dužnosti u smislu članka 17. ZSSI-a, pri čemu se napominje da isti za sudjelovanje u radu povjerenstva ne prima naknadu.

Povjerenstvo je od podnositelja porukom elektroničke pošte od 26. siječnja 2024. zatražilo dopunu zahtjeva za davanjem očitovanja specificiranjem koja županijska uprava za ceste te koje gradsko povjerenstvo/komisija s kojim zadaćama je predmet upita te je podnositelj na navedeno traženje porukom elektroničke pošte od 29. siječnja 2024. pojasnio da je došlo do pogreške u navođenju dužnosti obveznika za kojega se traži očitovanje te da umjesto „ravnatelja županijske uprave za ceste“ treba stajati “direktor Lika ceste d.o.o. Gospić“, trgovačkog društva kojem je osnivač Ličko-senjska županija. Podnositelj je dalje specificirao da je predmet upita Povjerenstvo za raspolaganje nekretninama čija je zadaća utvrđena člankom 24. Odluke o uvjetima, načinu i postupku gospodarenja nekretninama u vlasništvu Grada Gospića ("Službeni vjesnik Grada Gospića" broj 8/09. i 10/09).

Imajući u vidu da je zahtjev za očitovanjem u ovom predmetu podnesen od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, Povjerenstvo povodom podnesenog zahtjeva na temelju članka 32. stavka 1. podstavaka 3. i 4. ZSSI-a na 39. sjednici održanoj 2. veljače 2024., podnositelju daje očitovanje kako slijedi.

Člankom 3. stavkom 1. točkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu ZSSI-a.

Člankom 17. stavkom 1. ZSSI-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Člankom 17. stavkom 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Člankom 16. Odluke o uvjetima, načinu i postupku gospodarenja nekretninama u vlasništvu Grada Gospića propisano je da se natječaj za prodaju nekretnina u vlasništvu Grada Gospića može provesti: a) usmenim javnim nadmetanjem - natjecatelji se javno usmeno nadmeću o visini kupoprodajne cijene, b) pisanim javnim nadmetanjem - javno prikupljanje ponuda gdje natjecatelji predaju ponude u zatvorenim omotnicama.

Člancima 24. do 26. spomenute Odluke uređen je postupak pismenog javnog nadmetanja te je člankom 24. stavkom 3. propisano da otvaranje ponuda vrši Povjerenstvo za raspolaganje nekretninama koje osniva i imenuje Gradonačelnik koje ima predsjednika i četiri člana.

Člankom 24. stavcima 4. i 5. spomenute Odluke propisano je da će Povjerenstvo na sjednici najprije utvrditi da li je natječaj propisno objavljen, koliko je ponuda pristiglo i da li su ponude predane u roku te će nakon toga pristupiti otvaranju ponuda prema redoslijedu prispijeća o čemu se sastavlja zapisnik na temelju kojeg Povjerenstvo predlaže Gradonačelniku, odnosno Gradskom vijeću donošenje odluke o izboru najpovoljnijeg ponuditelja za svaku pojedinu nekretninu, odnosno o neprihvaćanju niti jedne ponude.

Povjerenstvo ističe kako u pogledu obavljanja funkcije člana Povjerenstva za raspolaganje nekretninama, kojeg osniva i imenuje gradonačelnik Grada Gospića temeljem članka 24. Odluke o uvjetima, načinu i postupku gospodarenja nekretninama u vlasništvu Grada Gospića, tumači da se radi o obavljanju drugih stručnih i savjetodavnih poslova koje je po prirodi stvari povremeno, slijedom čega obveznik ZSSI-a temeljem odredbe članka 17. stavka 2. ZSSI-a može istovremeno uz profesionalno obnašanje javne dužnosti obavljati ovu funkciju.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Podnositelju, putem e-maila
2. Objava na internetskoj stranici Povjerenstva
3. Pismohrana